Politiet får mer tid til å avhøre Gerry Adams
- Politiet i Nord-Irland forsøker utvide arrestasjonen av Gerry Adams for avhør om bortføringen og mordet på Jean McConville i 1972, sa Martin McGuiness i partiet Sinn Féin fredag ettermiddag. Et rettsmøte skulle begynne klokken 15 lokal tid, ifølge McGuiness. Fredag kveld opplyser nordirsk politi at de har fått tillatelse til å holde Adams i varetekt for avhør i 48 timer til, melder nyhetsbyrået AP. Dermed kan Adams holdes til søndag kveld. Sinn Fein reagerer kraftig på utviklingen, og truer ifølge AP med konsekvenser for freden i Nord-Irland om Adams blir siktet. Nekter skyld Adams er mistenkt for å være involvert i drapet på enken Jean McConville, sammen med flere medlemmer av den irske republikanske armé (IRA). 37 år gamle Jean McConville ble bortført og henrettet av den paramilitære bevegelsen for 42 år siden, etter å ha blitt anklaget for å være spion for britene. Liket hennes ble ikke funnet før i 2003. Den 65 år gamle partilederen bekreftet onsdag kveld sin egen arrest i en uttalelse. Adams selv hevder sin uskyld. Tror han er skyldig Helen McKendry (57) var bare 15 år da moren forsvant. Hun var ikke hjemme da 12 IRA-medlemmer kom og dro Jean McConville ut av familiens hjem foran syv av barna. I ukene som fulgte måtte hun ta seg av søsknene. Først i 2003 fikk familien visshet om at McConville var drept. Datteren er sikker på at Adams var involvert i drapet, sa hun til VG torsdag. Tar ikke politiet i Nord-Irland ut siktelse mot presidenten i Sinn Féin, vil hun og ektemannen gå til sivilt søksmål mot Adams. - Selvsagt er han skyldig. Det kan du lese ut av kroppsspråket hans. Han vil ikke engang si navnet hennes, sier McKendry til VG. Også McConvilles sønn Michael sier han vet hvem som sto bak drapet - men at han ikke tør å si det. Hentet hjemme Tibarnsmoren Jean McConville var den mest kjente av IRAs ofre av opp til 16 som «forsvant» ved at de ble drept og hemmelig begravet av IRA på 1970- og 80-tallet. Den 37 år gamle kvinnen var nylig blitt enke da hun rett før jul i 1972 ble oppsøkt av tolv bevæpnede IRA-medlemmer. Foran øynene på de syv barna som var hjemme, ble hun tvunget med hjemmefra. Først i 1999 innrømmet IRA at hun var blitt drept. Dette skjedde etter en høyprofilert kampanje fra familiene til flere av de som forsvant. I 2003 ble liket av McConville funnet nedgravd på en strand.
Det nordirske politiet ba fredag dommeren om mer tid for å avhøre Sinn Fein-leder Gerry Adams om drapet på Jean McConville i 1972.